《御街行 其二 元夜踏灯词，和徐夫人燕京元夜韵》
清代·董元恺

百枝火树千金屧，宝马香尘不绝。飞琼结伴试灯来，忍把檀郎绝别。

一回佯怒，一回微笑，小婢扶行怯。

石桥路滑缃钩蹑，向阿母低低说。妲娥此夜悔还无？

怕入广寒宫阙。不如归去，难忘畴昔，总是团圆月。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。